《次韵谭仲修同年古意 其二》
清代·孙德祖

与君始结发，画妾蛾眉长。妆成相媚悦，携手登华堂。

翘翘翠云冠，皎皎明月珰。怜君抱美玉，三岁怀中藏。

拔我头上钗，珍珠十二行。为君缀锦鞯，送君结客场。

铅华从此洗，寂寞掩幽房。君看缕金裙，摺破双鸳鸯。

作者简介：（1840—1905）浙江德清人，字彦清。同治六年举人，官长兴教谕。有《寄龛志》、《寄龛诗质》、《寄龛文存》等。